Monumentul românesc este un ansamblu al cărui element principal este reprezentat de un sarcofag sculptat dintr-un bloc de marmură albă de Transilvania, în stil romano-bizantin, și având o greutate de 6 tone. Lucrarea a fost executată de Emil Wilhelm Becker, care a câștigat concursul pentru realizarea unui monument al "Eroului Necunoscut Român" care să fie expus la Memorialul Interaliat. Sarcofagul a fost sculptat în atelierul de la casa din București a artistului și transportat la Liège cu trenul, într-un vagon de marfă. Becker a rămas alături de lucrarea lui timp de șapte zile, cât a durat călătoria cu trenul până în Belgia, și a supravegheat manevrele hamalilor care au încărcat-o, descărcat-o și așezat-o pe locul unde este expusă și astăzi.